In nomine Domini amen.. Anno eiusdem M°CC°LXXXVII, pridie jdus julij, nos Benedictus, Dei gracia episcopus Lincopensis, dux Finlandie, mente et corpore sani et incolumes ad iter versus Guthlandyam preparati actu Skyældowich existentes testamentum nostrum condimus in hunc modum: In primis ecclesie Lincopensi, que nos a puerilibus enutrierat annis, legamus curiam nostram Lenæ, in dyocesi Scarensi sitam, … hoc tamen adiuncto, quod episcopus Lincopensis, qui pro tempore fuerit, racione dicte curie, presentibus eiusdem ecclesie, qui commode uocari poterunt, canonicis ac vicariis eorundem, anniuersarium nostrum celebrare teneatur annis singulis in ecclesia memorata. … Jtem ecclesie Vpsalensi curiam nostram Staf in Færingyæ ø. … in recompensacionem curie dicte Ræfstad, quam in testamento nostro priori eidem contulimus ad fundacionem vnius canonie in eadem ecclesia; assignamus jnsuper vnum baldichinum. Ecclesie Scarensi xx marchas den. cum curia Sigarstad in Wermalandya, quam ei in priori legauimus testamento ad vnius fundacionem canonie; jnsuper vnum baldechinum. Jtem ecclesie Strengenensi xx marchas den. cum vno baldachino pro altari ad canoniam, quam ibidem fundauimus faciendo. Ecclesie Arosiensi xx marchas argenti cum vno baldichino ad fundandam ibidem canoniam. Ecclesie Aboensi xl:a marchas arg. cum vno baldichino ad vnius ibidem canonie fundacionem. Ecclesie Wexyonensi xl:a marchas den. et vnum baldechinum …. Jtem cuilibet claustro* et hospitali in regno Swecie duas marcas argenti … Preterea debita nostra cetera plenarie persolui uolumus de ducatu, presertim cum veraciter recognoscamus nos racione memorati ducatus eadem contraxisse, super quo dominum regem, fratrem nostrum predilectum, intime rogamus, quod de redditibus memorati ducatus cum aduocatis eiusdem, dilegenti computacione habita, integraliter nomine nostro persolui faciat debita supradicta, vt cum Maria possit dicere: Si dileximus viuentum et mortuum diligamus. Datum et actum loco et tempore supradictis ….